<classify> WATANZANIA 130 wanashikiliwa katika magereza mbalimbali Hong Kong nchini China, baada ya kukamatwa na dawa ya kulevya. Wafungwa hao wameandika barua na kutaja waliowatuma nchini kupeleka dawa hizo HongKong, ambapo majina hayo yamekabidhiwa kwa Kamishna Mkuu wa Dawa za Kulevya nchini. Idadi hiyo ya Watanzania imeelezwa kuwa ni idadi kubwa zaidi kuliko wafungwa wengine wa aina hiyo kutoka nchi nyingine za Afrika. Akizungumza na gazeti hili, Padri wa Kanisa Katoliki anayehudumia kwenye magereza kwa nchi za Afrika akihudumia kutokea Hong Kong, John Wotherspoon maarufu Father John alisema inasikitisha kuona Tanzania ina wafungwa wengi wa dawa za kulevya, wengine wakiwa ni vijana wadogo.Nimekutana na Kamishna Mkuu wa Dawa za Kulevya wa hapa Tanzania, nimezungumza naye nimemkabidhi majina 130 ya wafungwa wa dawa za kulevya waliopo kwenye magereza mbalimbali Hong Kong,alisema.Alisema yeye ndiye ambaye amekuwa akisambaza barua, zinazoandikwa na wafungwa wanaoshikiliwa kwenye magereza hayo, ambapo baadhi yao wametaja majina ya watu wanaodaiwa kuwa wafanyabiashara wakubwa wa dawa za kulevya, waliowatuma kusafirisha dawa hizo. Mbali na kuonana na Kamishana Mkuu wa Dawa za Kulevya nchini, Padri John pia alipata fursa ya kuonana na familia za wafungwa hao. Kwa muda sasa barua zimekuwa zikichapishwa kwenye mtandao, zikielezea maisha ya wafungwa walionaswa na mamlaka za Hong Kong. Sasa padri huyo amejitokeza hapa Tanzania na kusimulia zaidi maisha aliyowakuta nao wafungwa hao, ambao amekuwa akiwatembelea gerezani na kuwaunganisha kwa mawasiliano na ndugu zao.Akizungumza na HabariLeo, Padri John ambaye anajitolea kazi ya kuelimisha vijana kuhusu madhara ya biashara hiyo haramu na hatari, alisema zaidi ya Watanzania 1,000 wanashikiliwa katika magereza mbalimbali duniani. Kwamba kwa Hong Kong pekee, wapo kwa makosa ya kuingiza dawa za kulevya katika eneo hilo, licha ya adhabu ya kifungo cha maisha au kifo kwa watu wanaokamatwa. Kwa nini aliamua kubeba jukumu hilo? Waafrika wengi walinyongwa katika kipindi cha miaka miaka mitatu iliyopita. Ni idadi kubwa ya vifo vinavyotokana na kunyongwa. Kwa hiyo niliogopa sana.Nilijaribu kuwapata wahusika wenyewe wawambie watu kwamba wasijaribu kupeleka dawa za kulevya, Nakumbuka Julai 2013, Watanzania saba walikamatwa Uwanja wa Ndege wa Hong Kong katika wiki moja. Katika hali hiyo nilipata ruhusa kutoka mamlaka ya magereza kuwawezesha baadhi ya wafungwa kuandika barua katika tovuti yetu kuwaonya watu nchini Tanzania na sehemu nyingine barani Afrika kuhusu hatari ya kusafirisha dawa za kulevya kwenda Hong Kong,. Baada ya kubaini hali hiyo, aliwatembelea magerezani huko Hong Kong na kuwaonya juu ya hatari inayowakabili vijana wengi barani Afrika.Huwa anawaambia nini vijana hao mara anapowatembelea? Ninawaambia andikeni kwa marafiki zenu, familia zenu, makanisa yenu, wanasiasa wenu na vyombo vyenu vya habari, waambieni watu waache kuleta dawa za kulevya Hong Kong kwa sababu wengi walidanganywa, waliambiwa kuwa ni rahisi kuingiza dawa za kulevya Hong Kong. Lakini ukweli ni kwamba ni vigumu sana na waliambiwa ukikamatwa utafungwa kifungo cha miaka miwili, lakini ukweli ni kwamba kifungo cha chini ni miaka saba au naneanasimulia. Hata hivyo, alisema alichobaini ni kwamba licha ya tamaa ya utajiri wa haraka haraka, wengi wa vijana hao au wote, walirubuniwa na vigogo wa biashara hiyo, kwa kuwabebesha dawa za kulevya ili tu wakidhi mahitaji yao ya lazima, kama kutunza familia zao. Alisema baada ya kuanza kampeni hiyo mwaka 2013, idadi ya vijana wanaokamatwa imepungua kwa kiasi kikubwa, kutokana na ushirikiano anaoupata kutoka serikalini. Alitoa mfano kuwa mwaka jana 2019 ni Watanzania watatu tu, ndio walikamatwa na dawa hizo Hong Kong. Tanzania na Kenya kwa mwaka jana walijitahidia kudhibiti, mfano Tanzania mwaka jana ni watu watatu tu ndio walikamatwa, lakini hata hivyo naona kuna mahali kuna upenyo maana kwa mwaka huu Januari pekee yake wameshakamatwa watu watatu. Nina wasiwasi idadi hii kuongezeka zaidi siku za usoni iwapo serikali mapambano zaidi hayatachukuliwa,alisema Alisema vigogo wa biashara ya dawa za kulevya, wamekuwa wakibuni mbinu mpya, kwa kuwatumia watu kutoka vijijini badala ya mijini, kwa sababu watu wa vijijini hawajui hatari ya biashara hiyo au wanaambiwa dakika za mwisho wakiwa uwanja wa ndege, kuwa ni nchi gani wanatakiwa kwenda na dawa hizo. Baada ya kuwasili Tanzania, amekutana na familia mbalimbali za wafungwa wa magereza za Hong Kong. HabariLeo ilimtafuta Kamishna wa Kikosi cha Kudhibiti Dawa za Kulevya nchini, James Kaji ambaye alisema Sipo sehemu sahihi ya kuzungumza mambo ya kazi kwa sasa, njoo ofisini kesho leo .  <topic>: KITAIFA 